SKRIFTLIG FORESPØRGSEL E-3061/02

af Herbert Bösch (PSE) til Kommissionen

(25. oktober 2002)

Om: Tjenestemænd på orlov i Kommissionen

I Bulletin Quotidien Europe nr. 8308 af 30. september 2002 redegøres der for nogle tjenestemænd ved Kommissionen, som tog orlov af personlige årsager for senere at arbejde i en lobbyvirksomhed. Netop dette firma skulle have fået gavn af en Kommissions-kontrakt til et beløb af 23 mio. EUR, men denne blev i første omgang udsat.

Dette aktuelle tilfælde rejser følgende spørgsmål:

- På hvilke betingelser er det hos Kommissionen muligt at få orlov af personlige årsager? Er det principielt muligt, at få orlov gentagne gange og i hvert tilfælde for en kort periode at vende tilbage til Kommissionen?

- I hvor lang tid har der eksisteret en ret til at vende tilbage til Kommissionen?

- Får tjenestemændene fortsat en løn, og hvilke udgifter opstår der for Kommissionen i forbindelse hermed? Medfører dette en flaskehals i forbindelse med de menneskelige ressourcer, eller kan disse stillinger senere besættes?

- Hvor mange tjenestemænd ved Kommissionen er for øjeblikket på orlov af personlige årsager?

- Hvilke foranstaltninger eksisterer der, og hvilke foranstaltninger planlægger Kommissionen med henblik på at undgå risikoen for interessekonflikter som i det foreliggende tilfælde?

Svar afgivet på Kommissionens vegne af Neil Kinnock

(15. januar 2003)

Med hensyn til det specifikke tilfælde, som det ærede medlem nævner, har det selskab, som ansatte tjenestemænd med tjenestefrihed af personlige årsager, trukket sig fra kontrakten, og tjenestemændene arbejder ikke mere for Kommissionen.

Med hensyn til de mere generelle forhold, der omhandles i det ærede medlems spørgsmål:

- Bestemmelserne om tjenestefrihed af personlige årsager findes i artikel 40 i vedtægten for ansatte i EU-institutionerne. Det fastsættes heri, at tjenestemænd kan anmode om og tilstås ulønnet tjenestefrihed af personlige årsager i undtagelsestilfælde.

- I vedtægten defineres det ikke nærmere, hvad der skal forstås ved undtagelsestilfælde, som derfor skal fortolkes af ansættelsesmyndigheden. Disse tilfælde kunne dog omfatte tjenestemandens familiemæssige situation som f.eks. et barns opdragelse eller at give tjenestemænd mulighed for at forbedre deres faglige kvalifikationer. I forbindelse med reformen af Kommissionens tjenestegrene er der blevet lagt stor vægt på behovet for at fremme livslang læring ved at udvide mulighederne for uddannelse både inden og uden for institutionen, så tjenestemænd kan udvide deres erfaringsgrundlag gennem intern og ekstern mobilitet.

- Reglerne forhindrer ikke, at en tjenestemand tilstås ny tjenestefrihed af personlige årsager efter at være genindtrådt i tjenesten efter en første tjenestefrihed af personlige årsager. Beslutningen herom træffes af ansættelsesmyndigheden.

- Når en sådan tjenestefrihed ophører, skal tjenestemanden genindtræde i den første ledige stilling, der svarer til hans/hendes profil. Tjenestemanden bevarer genindtrædelsesretten, selv om han/hun afslår at modtage den første stilling, der tilbydes. Hvis tjenestemanden afslår det andet stillingstilbud, kan han/hun blive afskediget, efter at Samarbejdsudvalget er blevet hørt.

- Institutionen afholder normalt ikke udgifter, mens tjenestemanden har tjenestefrihed. Under tjenestefriheden modtager tjenestemanden ikke løn, og han/hun kan hverken avancere til et højere løntrin eller forfremmes til en højere lønklasse. Tjenestemandens medlemsskab af sygesikrings- og ulykkesforsikringsordningen suspenderes. Hvis en tjenestemand kan godtgøre, at han/hun ikke kan dækkes af en offentlig forsikringsordning for disse risici, kan han/hun anmode om forsat at være dækket af ordningen, såfremt han/hun afholder halvdelen af udgifterne i det første år af tjenestefriheden af personlige årsager og alle udgifter i den resterende periode af tjenestefriheden.

- Den tjenestemand, der kan godtgøre, at han/hun ikke kan opnå pensionsrettigheder under en anden pensionsordning, kan anmode om at modtage yderligere pensionsrettigheder i højst et år. Tjenestemanden skal i så fald selv afholde det fulde pensionsbidrag og skal således betale tre gange det bidrag, som han/hun skulle have betalt, hvis han/hun var forblevet i aktiv tjeneste.

- For tiden (pr. 10. december 2002) har 566 tjenestemænd tjenestefrihed af personlige årsager. Antallet medfører ikke personalemangel, da andre personer kan udnævnes til at besætte de stillinger, som tidligere var besat af tjenestemænd, der nu har tjenestefrihed af personlige årsager. Kommissionen genbesætter en tjenestemands stilling, hvis der tilstås tjenestefrihed i mere end seks måneder. Hvad de nævnte 566 tjenestemænd angår, viser en analyse for 400 af dem, at 10 % udøver erhvervsaktiviteter og de øvrige 90 % har tjenestefrihed af familie- og uddannelsesmæssige grunde osv. En fuldstændig analyse vil snart blive afsluttet, og resultaterne vil blive sendt til det ærede medlem.

- Det er vigtigt at understrege, at tjenestemænd med tjenestefrihed af personlige årsager fortsat er underlagt bestemmelserne i vedtægtens artikel 12, der indebærer, at tjenestemænd skal have samtykke til at overtage et erhverv uden for Fællesskaberne, og som derfor giver mulighed for at afslå at give samtykke eller at stille betingelser, hvis det skønnes, at erhvervet vil kunne skade Fællesskabernes arbejde. Kommissionen vil naturligvis fortolke en interessekonflikt som værende til skade for Fællesskaberne, og den vil træffende passende foranstaltninger for at forhindre, at interessekonflikter opstår.

- Efter vedtægtens artikel 17 må tjenestemænd (i tjeneste eller med tjenestefrihed) ikke meddele oplysninger, der ikke er offentliggjort, til personer, som ikke er berettiget til at få kendskab hertil. Hvis en tjenestemand, der arbejder i den private sektor, gør brug af sådanne priviligerede oplysninger, vil der kunne rejses disciplinærsag mod ham/hende.

- Vedtægtens bestemmelser om tjenestefrihed af personlige årsager vil blive tydeliggjort af de reformændringer, der er foreslået af Kommissionen, og som for tiden behandles af Rådet. Kommissionen undersøger også mulighederne for at give tjenestemænd og mulige arbejdsgivere en mere detaljeret vejledning for at øge forståelsen for behovet for at sikre, at udveksling af personale mellem Kommissionen og andre organer foregår under fuld beskyttelse af Kommissionens integritet og sikkerhed.